**Sertificēta sugu un biotopu aizsardzības jomas eksperta atzinums Nr. SE120-2022/4**

**Atzinuma teritorija: smilts atradne “ASNI” Ādažu novadā (zemes vienības ar kadastra nr.80440060034, 80440060107, 80440060094)**

**Atzinuma adresāts**: SIA ENVIROPROJEKTS

**Biotopu grupa**: jūras piekraste, meži un virsāji

**Apsekošanas datums**: Apsekošana biotopu kvalitātes un sagaidāmo ietekmju novērtēšanai veikta 14.05.2022., ņemot vērā, ka dabas datu sistēmā OZOLS nav pieejamas teritorijā esošo īpaši aizsargājamo biotopu inventarizācijas anketas, apsekošanas laikā tādas sagatavotas un pievienotas šī atzinuma pielikumā.

Savukārt Natura 2000 teritorijas, aizsargājamo ainavu apvidus “Ādaži” apsekošana veikta regulāri pēdējo 10-12 gadu laikā gan veicot apsaimniekošanas darbu plānošanu un organizēšanu, gan ietekmju vērtēšanu dažādos infrastruktūras attīstības projektos. Atzinuma un tam pievienotā kartogrāfiskā materiāla sagatavošanā izmantoti Dabas aizsardzības pārvaldes dati (pieejami dabas datu sistēmā Ozols) par konstatētajiem Eiropas Savienības nozīmes aizsargājamiem biotopiem, kā arī vietnē [www.lvmgeo.lv](http://www.lvmgeo.lv) pieejamie kartogrāfiskie materiāli.

**Meteoroloģiskie apstākļi**: Apsekošana veikta veģetācijas attīstības sākumā, veģetācija atbilstoša biotopa noteikšanas minimālajiem kritērijiem. Gaisa temperatūra +160C, apmācies, brīžiem lietus.

**Atrašanās vieta**: Smilts atradne “Asni” aptver nekustamos īpašumus “Ūdenskrātuve Asni”, zemes vienības ar kad.apz. 8044 006 0034 un 8044 006 0107 un nekustamajā īpašumā “Ādažu novada meži” zemes vienībā ar kad.apz.8044 006 0094 (turpmāk – smilts atradne “Asni”). Smilts atradne “Asni” atrodas uz ziemeļiem no apdzīvotas vietas Iļķene un to no pārējām pusēm ietver militārais poligons “Ādaži”.

**Atzinuma sniegšanas mērķis**: Atzinums sagatavots derīgo izrakteņu ieguves atradnē “Asni”, īpašumos “Ūdenskrātuve “Asni”” un “Ādažu novada meži”, Ādažu pagastā, Ādažu novadā ietekmes uz vidi novērtējuma procedūras ietvaros atbilstoši Vides pārraudzības valsts biroja izsniegtajai Programmai Nr. 5-03/13/2022.

**Izpētes metode**: Pirms smilts atradnes “Asni” apsekošanas veikta teritorijas izvērtēšana atbilstoši pieejamajai informācijai dabas datu sistēmā OZOLS, kurā norādīts, ka teritorijā sastopami divi Eiropas Savienības nozīmes īpaši aizsargājami biotopi, 2130\* Ar lakstaugiem klātas pelēkās kāpas un 2320 Piejūras zemienes smiltāju līdzenumi. Šie biotopi noteikti dabas aizsardzības plāna aizsargājamo ainavu apvidum “Ādaži” izstrādes ietvaros 2015.gadā. Tā kā dabas datu bāzē OZOLS nav pievienotas īpaši aizsargājamu biotopu inventarizācijas anketas, apsekošanas laikā pārbaudīta OZOLĀ ietvertā biotopa robežu atbilstība faktiskajai situācijai dabā un veikta biotopu inventarizācijas anketu aizpildīšana. Anketu aizpildīšana veikta piemērojot Vides aizsardzības un reģionālās attīstības ministrijas apstiprinātajā “ES nozīmes biotopu izplatības un kvalitātes apzināšanas un darbu organizācijas metodikā” noteiktos kritērijus.

**Teritorijas aizsardzības statuss**: Smilts atradne “Asni” neatrodas īpaši aizsargājamās dabas teritorijās, tajā neatrodas mikroliegumi.

Tuvākā īpaši aizsargājamā dabas teritorija, aizsargājamo ainavu apvidus “Ādaži” (turpmāk – AAA “Ādaži” atrodas aptuveni 200 m attālumā no smilts atradnes robežas mērot tuvāko iespējamo punktu. AAA “Ādaži” dabas aizsardzības plānā 2015.-2025. gadam, smilts atradnes “Asni” teritorija izvirzīta priekšlikumā to iekļaut AAA “Ādaži” teritorijā, jo tā ir ekoloģiski saistīta ar AAA “Ādaži”, tajā atrodas tādi īpaši aizsargājami biotopi, kas veido vienotus biotopu kompleksus.

Tuvākais mikroliegums (meža biotopu aizsardzībai) no smilts atradnes “Asni” robežas tuvākajā punktā atrodas aptuveni 1,8 km attālumā.

**Vispārīgs pētāmās teritorijas apraksts**: Smilts atradnes “Ādaži” teritorija vēsturiski atradusies Latvijā vecākā un lielākā militārā poligona “Ādaži” teritorijā. Tas ir galvenais iemesls, kādēļ teritorijā ir saglabājušies un varējuši attīstīties atklāti smiltāju biotopi. Tā kā teritorija ietilpst Baltijas ledus ezera teritorijā, tad biotopi vērtējami atbilstoši jūras piekrastes biotopu kritērijiem. Reljefs smilts atradnes “Asni” teritorijā viļņots, ar izteiktu kāpu reljefu, ko veido gan augstas, gan zemas kāpas. Pēc intensīvas militārās darbības pārtraukšanas deviņdesmito gadu sākumā, pakāpeniski teritorija sāka aizaugt ar priedēm. Vietnē lvmgeo.lv ievietotajās vēsturiskajās ortofotokartēs redzams, ka 1994.-2005. gadam lielākā daļa smilts atradnes “Asni” teritorijas daļa bijusi lielākoties bez apauguma, nedaudz blīvāks apaugums bijis teritorijas rietumu malā. Šobrīd teritorijā kopējais apaugums ar kokiem veido vairāk nekā 50%.

Militāro darbību vairāk ietekmētajās klajajās smiltāju platībās izveidojies pelēko kāpu pionierstadijai raksturīgs augājs ar kāpu graudzālēm un kserofītiskām kāpu sūnām, savukārt daļā, kas bijušas mazāk ietekmētas un traucētas, attīstījušies virsāji ar dažādās vecuma attīstības stadijās esošiem viršiem.

Vienā no smilts atradnē “Asni” ietilpstošajām zemes vienībām atrodas ūdenskrātuve, kas izveidojusies iegūstot smilti. Pēc vēsturiskajām ortofotokartēm var spriest, ka smilts ieguve šajā daļā notikusi laikā no 2007.-2011. gadam, jo, sākot no 2011. gada teritorijā redzama ūdenskrātuves pakāpeniska izveidošanās.

Smilts atradnes “Asni” teritorijā, izņemot ūdenskrātuvi, neatrodas ne meliorācijas sistēmas, ne arī kādas infrastruktūras būves. Smilts atradnes “Asni” atklāto daļu no ceļa norobežo šaura (30-50 m plata), stādītu priežu audze.

**Īss apkārtējās teritorijas apraksts:** Smilts atradni “Asni” no ziemeļu un rietumu pusēm ieskauj militārais poligons “Ādaži” ar līdzīgu mozaīkveida ainavu, kuru veido gan atklātas pelēkās kāpas, gan virsāji, gan dažāda vecuma priežu meži. Uz austrumiem no smilts atradnes atrodas plaši saimnieciski izmantoti priežu meži. Rietumos smilts atradne robežojas ar vēl vienu citu smilts atradni – Autiņi, kurā daļēji notiek smilts ieguve, daļā no tās teritorijas notiek sagatavošana smilts ieguvei.

Netālu (aptuveni 800 m attālumā) atrodas apdzīvota vieta Iļķene.

Smilts atradnes tiešā tuvumā atrodas Natura 2000 teritorija, AAA “Ādaži”, kas izveidota 2004. gadā.

AAA “Ādaži” aptuveni 80% teritorijas pārklājas ar militāro poligonu Ādaži, kurā veiktās darbībās tiešā veidā ir radījušas priekšnoteikumus augstas bioloģiskās daudzveidības ilglaicīgai pastāvēšanai. Militārajā poligonā “Ādaži” notiek regulāras militārās nodarbības, kas ietver dažāda veida tehnikas un šaušanas apmācības, kas nodrošina tik nepieciešamos traucējumus sausiem un klajiem biotopiem, lai tie tiktu uzturēti labā aizsardzības stāvoklī.

AAA “Ādaži” izveidots, lai nodrošinātu labvēlīgu aizsardzības stāvokli Latvijas un Eiropas Savienības nozīmes aizsargājamiem biotopiem (jo īpaši – Piejūras zemienes smiltāju līdzenumu sausiem virsājiem, slapjiem virsājiem, ar lakstaugiem klātām pelēkajām kāpām, veciem vai dabiskiem boreāliem mežiem, purvainiem mežiem, staignāju mežiem un augstajiem purviem) un aizsargājamām sugām (smilšu krupim *Bufo calamita*, gludenajai čūskai *Coronella austriaca*, rubenim *Tetrao tetrix*, stepes čipstei *Anthus campestris*, zaļajai vārnai *Coracias garrulus* u. c.) un saglabātu AAA „Ādaži” kā Eiropas Savienības nozīmes putniem nozīmīgu vietu, vienlaikus nodrošinot valsts aizsardzības uzdevumu veikšanas iespējamību. AAA „Ādaži” ir lielākā vai viena no lielākajām atradnēm Latvijā arī vairākām bezmugurkaulnieku sugām – garlūpas racējlapsenei *Bembix rostrata*, raibspārnu smiltājsisenim *Oedipoda coerulescens* un lielajam dižkoksngrauzim *Ergates faber.*

AAA “Ādaži” ir izstrādāts dabas aizsardzības plāns laika posmam 2015.-2025. gadam.

**Īpaši aizsargājamās sugas:** Veicot biotopu apsekošanu un novērtēšanu, pastarpināti vērtēta arī iespējamā īpaši aizsargājamo augu sugu klātbūtne (viens no biotopu izvērtēšanas kritērijiem un biotopa inventarizācijas anketas punktiem), apsekošanas laikā īpaši aizsargājamās augu sugas smilts atradnes “Asni” teritorijā nav konstatētas.

**Latvijā un Eiropas Savienībā īpaši aizsargājamie biotopi un paredzētās darbības ietekme uz tiem**: Smilts atradnes “Asni” teritorijā atrodas divi Eiropas Savienības nozīmes īpaši aizsargājami biotopi – 2130\* Ar lakstaugiem klātas pelēkās kāpas (atbilst Latvijas īpaši aizsargājamam biotopam 6.2. Ar lakstaugiem klātas pelēkās kāpas) un 2320 Piejūras zemienes smiltāju līdzenumu sausi virsāji (atbilst Latvijas īpaši aizsargājamam biotopam 1.9. Piejūras zemienes smiltāju līdzenumu sausi virsāji).

2130\* Ar lakstaugiem klātas pelēkās kāpas smilts atradnē “Asni” aizņem 24,97 ha lielu platību un ir daļa no plašākā apkārtnē sastopamā biotopa kompleksa. Lai arī biotops daļēji sāk aizsaukt ar priedēm, tajā labi saglabājušās raksturīgās augāja mozaīkveida struktūras, ir daudz atklātu smilšu laukumu, kas liecina par labu kvalitāti. Ņemot vērā, ka daudz un plaši sastopama iesirmā kāpsmildzene *Corynephorus canescens*, kā arī sastopamas citas pelēku kāpu pionierstadijām raksturīgas sugas, tad biotops atbilst 1.variantam.

Biotopa augāju veido iesirmā kāpsmildzene *Corynephorus canescens*, smiltāju grīslis *Carex arenaria*, čemurainā mauraga *Hieracium umbellatum,* kalnu norgalvīte *Jasione montana*, kāpu auzene *Festuca arenaria*. Savukārt sūnu stāvā dominē sirmā sarmenīte *Racomitrium canescens*.

Tā kā teritorijas izmantošanas intensitāte militārām mācībām ir samazināta, tad novērojama pakāpeniska biotopa aizaugšana ar priedēm, apaugums sasniedz ap 30-40% no biotopa platības.

Biotopa ilglaicīga pastāvēšana iespējama tikai tad, ja zemsedzes virskārtā notiek regulārs traucējums, piemēram, izbraukāšana, virskārtas uzirdināšana, priežu apauguma regulāra novākšana. Ja biotopa aizņemtajā platībā iztrūkst traucējumi, tad biotops dabiski aizaug un nākotnē veidojas cits – 2180 Mežainas piejūras kāpas.

Smilts atradnē “Asni” īstenojot paredzēto smilts ieguvi, biotopa saglabāšanās teritorijā nav iespējama.

2320 Piejūras zemienes smiltāju līdzenumu sausi virsāji smilts atradnē “Asni” aizņem 5,18 ha plašu teritoriju un ir daļa no lielāka, arī blakus teritorijās esoša biotopu kompleksa. Ņemot vērā, ka konstatēts aptuveni 60-70% aizaugums ar priedi, biotopa kvalitāte vērtējama kā vidēja. Veicot priežu izciršanu un pēc tam vēlāk viršu dedzināšanu vai pļaušanu, biotopa kvalitāti varētu ievērojami uzlabot.

Biotopā konstatējamas visas sila virša *Calluna vulgaris* vecuma stadijas, kas liecina, ka biotops veidojies nevienmērīgi, vecāki virši sastopami blīvāku priežu grupās, savukārt atklātās vietās, kas bijušas traucētas, virši ir jaunāki. Biotops veidojies aizaugot ar viršiem smiltājam, kas arī nosaka to, ka biotops teritorijā atbilst 1.variantam, kas ietver virsājus, kas veidojušies aizaugot smiltājiem un kāpu biotopiem.

Tāpat biotopā sastopamas ne tikai virsājam raksturīgas augu un sūnu sugas, bet konstatētas arī kāpām raksturīgās sugas.

Smilts atradnē “Asni” īstenojot paredzēto smilts ieguvi, biotopa saglabāšanās teritorijā nav iespējama.

**Pārskata tabula par biotopiem un to platībām smilts atradnē “Asni”**

|  |  |  |  |  |  |  |  |
| --- | --- | --- | --- | --- | --- | --- | --- |
| Biotops | Kvalitāte | Biotopa platība paredzētās darbības vietā | Biotopa platība % no platības Latvijā | Tieša ietekme, biotopa iznīcināšana, ha | Tieša ietekme, biotopa iznīcināšana % no platības Latvijā | Netieša ietekme | Biotopa aizsardzības stāvoklis valstī |
| 2130\* Ar lakstaugiem klātas pelēkās kāpas | B | 24,97 | 1,19% | 24,97 | 1,19% | 0 | Nelabvēlīgs, slikts, ar nezināmu tendenci |
| 2320 Piejūras zemienes smiltāju līdzenumu sausi virsāji | C | 5,18 | 0,22% | 5,18 | 0,22% | 0 | Nelabvēlīgs, nepietiekams, ar tendenci uzlabojas |

**Ietekmju novērtējums par paredzētās darbības vietās konstatētajiem biotopiem**

|  |  |  |
| --- | --- | --- |
| **MK 2007. gada 27. marta noteikumu Nr.213 3. un 5.punktā noteiktie kritēriji:** | **2130\* Ar lakstaugiem klātas pelēkās kāpas** | **2320 Piejūras zemienes smiltāju līdzenumu sausi virsāji** |
|  |
| 3.1. kaitējuma skartās platības nozīmi attiecīgā biotopa saglabāšanā un dabiskā izplatībā, biotopa jutību un sastopamības biežumu (to novērtē vietējās pašvaldības, valsts, Eiropas Savienībā ietilpstošā boreālā (ziemeļu) reģiona un Eiropas Savienības līmenī) | Īstenojot paredzēto darbību atradnē “Asni”, tiks iznīcināts biotops 24,97 ha platībā, kas veido 1,19% no Latvijā sastopamās biotopa platības, pēc darbības pārtraukšanas nav paredzams šīs iznīcinātās platības atguvums. Valstī kopumā biotopa aizņemtā platība vērtēta aptuveni 2100 ha apmērā. Savukārt blakus esošajā Natura 2000 teritorijā AAA “Ādaži” šis biotops sastopams 135 ha platībā.**Paredzētajai darbībai sagaidāma vērā ņemama nelabvēlīga ietekme uz biotopa izplatību Latvijā.** | Īstenojot paredzēto darbību atradnē “Asni”, tiks iznīcināts biotops 5,18 ha platībā, kas veido 0,22 % no biotopa aizņemtās platības Latvijā, pēc darbības pārtraukšanas nav paredzama iznīcinātās platības atjaunošanās. Valstī biotops aizņem apmēram 2325 ha, savukārt blakus esošajā AAA “Ādaži” šis biotops aizņem 2295,4 ha lielu platību, kas nozīmē, ka AAA “Ādaži” faktiski atrodas 98,8 % no valstī esošā biotopa.**Paredzētajai darbībai sagaidāma neliela nelabvēlīga ietekme uz biotopa izplatību Latvijā.** |
| 3.2. biotopa dabiskās reģenerācijas spēju (saskaņā ar dinamiku, kas piemīt biotopa raksturīgajām sugām vai populācijām); | Tā kā paredzētā darbība ietver eolo nogulumu izrakšanu un aizvešanu, tad biotopa dabiskā reģenerācija nav iespējama. Dabiski reģenerēties biotops spēj tad, ja ir saglabāts ģeoloģiskais materiāls, piemēram ar laiku biotops var atjaunoties, ja ir noņemta augsnes virskārta, vai intensīvi izbraukāts un erodēts smiltājs. Tā kā pēc smilts ieguves sagaidāms, ka derīgo izrakteņu vietā izveidosies ūdenskrātuves, tad biotopa atjaunošanās nav iespējama.  | Tā kā paredzētā darbība ietver eolo nogulumu izrakšanu un aizvešanu, tad biotopa dabiskā reģenerācija nav iespējama. Dabiski reģenerēties biotops spēj tad, ja ir saglabāts ģeoloģiskais materiāls, piemēram ar laiku biotops sākotnēji atjaunosies par biotopu 2130\* Ar lakstaugiem klātas pelēkās kāpas un tikai ar laiku var atjaunoties par virsāju, ja ir noņemta augsnes virskārta, vai intensīvi izbraukāts un erodēts smiltājs. Tā kā pēc smilts ieguves sagaidāms, ka derīgo izrakteņu vietā izveidosies ūdenskrātuves, tad biotopa atjaunošanās nav iespējama.  |
| 3.3. biotopa spēju īsā laikā bez iejaukšanās (izņemot dabas aizsardzības pasākumu pastiprināšanu) atjaunoties pēc kaitējuma līdz stāvoklim, kas, ņemot vērā biotopa dinamiku, sasniedz par pamatstāvokli labāku vai tam līdzvērtīgu līmeni. | Ja tiek īstenota paredzētā darbība un smilts ieguves vietā izveidojas ūdenskrātuves, biotopa atjaunošanās nav iespējama. | Ja tiek īstenota paredzētā darbība un smilts ieguves vietā izveidojas ūdenskrātuves, biotopa atjaunošanās nav iespējama. |
|  |
| 5.1. tādas attiecīgo sugu vai biotopa negatīvas pārmaiņas, kas saskaņā ar pieejamo informāciju ir normālas un ir mazākas nekā dabiskās svārstības; | Īslaicīgi traucējumi – izbraukāšana militāro mācību laikā, kas rada nepieciešamo traucējumu, lai veidotos atklāti smilšu laukumi, kur attīstīties kāpu pionierveģetācijai.  | Īslaicīgi traucējumi – izbraukāšana militāro mācību laikā, kas rada nepieciešamo traucējumu, lai veidotos atklāti smilšu laukumi, kur attīstīties virsāju pionierveģetācijai.  |
| 5.2. attiecīgo sugu vai biotopu negatīvas pārmaiņas dabisku iemeslu dēļ; | Dabiskā aizaugšana veicina biotopa kvalitātes pazemināšanos un turpmāku sukcesiju mežainu kāpu virzienā | Dabiskā aizaugšana veicina biotopa kvalitātes pazemināšanos un turpmāku sukcesiju mežainu kāpu virzienā |
| 5.3. negatīvas pārmaiņas, kas rodas, iejaucoties teritoriju apsaimniekošanā saskaņā ar sugu un biotopu aizsardzības plānu vai īpaši aizsargājamās dabas teritorijas dabas aizsardzības plānu; | Nav attiecināms | Nav attiecināms |
| 5.4. kaitējumu, pēc kura sugas vai biotopi īsā laikā bez iejaukšanās atjaunojas līdz pamatstāvoklim vai līdz stāvoklim, kas, ņemot vērā attiecīgās sugas vai biotopa atjaunošanās dinamiku, ir līdzvērtīgs pamatstāvoklim vai ir labāks par to. | Šāds īslaicīgs kaitējums rastos pēc koku un krūmu apauguma novākšanas, bojāta zemsedze atjaunotos dažu gadu laikā, bet tā kā paredzētā darbība ietver eolo nogulumu izrakšanu, tad šāds kaitējums nav attiecināms.  | Šāds īslaicīgs kaitējums rastos pēc koku un krūmu apauguma novākšanas, bojāta zemsedze atjaunotos dažu gadu laikā, bet tā kā paredzētā darbība ietver eolo nogulumu izrakšanu, tad šāds kaitējums nav attiecināms.  |

**Paredzētās darbības ietekmes novērtējums uz blakus esošo Natura 2000 teritoriju AAA “Ādaži”**

Paredzētā darbība tiešā veidā neskar Natura 2000 teritoriju, AAA “Ādaži” (vietas kods LV0600800), jo paredzētās darbības vieta, smilts atradne “Asni” atrodas aptuveni 200 m attālumā no AAA “Ādaži”.

AAA “Ādaži” izveidots 2004. gadā un aizņem 10149,68 ha lielu platību Ādažu un Saulkrastu novados.

AAA “Ādaži” izveidots galvenokārt kāpu un smiltāju virsāju biotopu labvēlīga aizsardzības stāvokļa nodrošināšanai, taču tajā satopami arī slapji virsāji, purvu un mežu biotopi.

AAA “Ādaži” ir nozīmīgākā Natura 2000 teritorija Latvijā biotopa 2320 Piejūras zemienes līdzenumu sausu smiltāju labvēlīga aizsardzības stāvokļa saglabāšanai, jo tajā atrodas 98,8% no biotopa aizņemtās platības valstī. Šī teritorija ir valstī vienīgā, kurā ir piemēroti apstākļi un atbilstoši traucējumi, lai biotops varētu pastāvēt.

Atbilstoši Natura 2000 standarta datu formai, teritorijā ir novērotas šādas negatīvas ietekmes:

* A03.03 – pļaušanas trūkums
* E04.02 – militārā infrastruktūra ainavā
* G05 – cilvēka darbības radīti traucējumi
* J01.03 – uguns darbības trūkums

Savukārt būtiski pozitīva ietekme:

* G04 – militārās darbības radīti traucējumi

Īstenojot paredzēto darbību, nav sagaidāms, ka varētu rasties jauni ietekmes faktori, jo darbība paredzēta ārpus AAA “Ādaži”.

Atbilstoši AAA “Ādaži” dabas aizsardzības plānam kā teritorijas apsaimniekošanas ilgtermiņa mērķi izvirzīti:

1. nesamazinās ilgstošu dabas procesu un militāro darbību mijiedarbības rezultātā izveidojušās atklātu smiltāju, virsāju un pelēko kāpu biotopu platības ar tos apdzīvojošo augu un dzīvnieku sugu kopumu, saglabājas to daudzveidīga struktūra un to apsaimniekošanai galvenokārt tiek izmantots militāro darbību potenciāls;

2. neskarti traucējumu jutīgie biotopi, Mazuikas ezers, purvainie meži un mežainās kāpas, ar tos apdzīvojošām sugām tiek saglabāti bez iejaukšanās to dabisko procesu norisē;

3. atjaunojas meliorācijas un degšanas degradētie purvu biotopi.

Ietekmes novērtējums uz AAA “Ādaži” sastopamajiem biotopiem atbilstoši kritērijiem:

|  |  |  |
| --- | --- | --- |
| **Kritēriji** | **Atbilstošie indikatori** | **Indikatora kvantitatīvais rādītājs vai identificēta tendence** |
| Īpaši aizsargājamā biotopa vai sugas dzīvotnes platība | Platības izmaiņas AAA “Ādaži” teritorijā sastopamajiem biotopiem | 2130\* -Nemainās2320 – NemaināsPlatības izmaiņas paredzētās darbības ietvaros sagaidāmas tikai ārpus Natura 2000 teritorijas. |
| Īpaši aizsargājamās sugas populācijas blīvums | Izmaiņas populācijas blīvumā | Nav attiecināms uz šo atzinumu |
| Īpaši aizsargājamā biotopa vai sugas dzīvotnes fragmentācija | Fragmentācija AAA “Ādaži” teritorijā | 2130\* - Nemainās2320 - Nemainās |
| Traucējums īpaši aizsargājamām sugām |  | Nav attiecināms uz šo atzinumu |
| Īpaši aizsargājamā biotopa vai sugas dzīvotnes izolētība (nošķirtība) no citiem tādiem pašiem biotopiem vai sugas dzīvotnēm | Izmaiņas AAA “Ādaži” teritorijā sastopamajiem biotopiem | 2130\* - Nemainās2320 – Nemainās |
| Izmaiņas īpaši aizsargājamā biotopa vai sugas dzīvotnes kvalitātē (tam raksturīgajās struktūrās un funkcijās) | Izmaiņas AAA “Ādaži” teritorijā sastopamajiem biotopiem | 2130\* - Nemainās2320 - NemaināsParedzētās darbības vietā esošo biotopu platību iznīcināšana samazinās AAA “Ādaži” pieguļošajās teritorijās esošo biotopu poligonu izmērus, tādējādi atlikušie biotopa poligoni daudz vairāk būs pakļauti ārējām ietekmēm – uz tiem palielināsies izmantošanas slodze, veidosies tā saucamais “malas efekts”. |
| Izmaiņas likumsakarībās un mijiedarbībās, kuras nosaka teritorijas struktūru un funkcijas | Izmaiņas AAA “Ādaži” teritorijā sastopamajiem biotopiem | 2130\* - Nemainās2320 – Nemainās |

Kumulatīvo ietekmju identificēšana un apraksts

|  |  |
| --- | --- |
| **Novērtējuma soļi** | **Īstenojamā darbība** |
| Visu to plānu un projektu identificēšana, kuri varētu savstarpēji mijiedarboties | Jāatzīmē, ka tieši blakus smilts atradnei “Asni” atrodas vēl viena daļējā izstrādes stadijā esoša smilts atradne “Autiņi” (šīs atradnes platība – 7,15 ha). Militārās darbības intensitātes palielināšanās AAA “Ādaži” teritorijā. |
| Ietekmes identificēšana | Abas smilts atradnes kopumā radīs lokāla mēroga biotopu platību zaudējumus AAA “Ādaži” tuvākajā apkārtnē, kas veido vienotu un plašu biotopu kompleksu.  |
| Novērtējuma robežu noteikšana | Telpiskās kumulatīvā efekta robežas aptver abas smilts atradnes – “Asni” un “Autiņi”. |
| Kumulācijas ceļu identificēšana | Nav  |

**Secinājumi un rekomendācijas**:

1. Īstenojot paredzēto darbību “Smilts ieguve smilts atradnē “Asni” nekustamajos īpašumos “Ūdenskrātuve “Asni”’ un “Ādažu novada meži” Ādažu pagastā sagaidāma vērā ņemama nelabvēlīga ietekme uz Eiropas Savienības un Latvijas īpaši aizsargājamiem biotopiem kopumā, jo tiks zaudētas biotopu platības:
	1. 2130\* Ar lakstaugiem klātas pelēkās kāpas – 24,97 ha, kas veido 1,19% no valstī sastopamās biotopa platības (vērā ņemama nelabvēlīga ietekme);
	2. 2320 Piejūras zemienes smiltāju līdzenumu sausi virsāji – 5,18 ha, kas veido 0,22% no valstī sastopamās biotopa platības (neliela nelabvēlīga ietekme).
2. Tā kā smilts ieguves rezultātā tehnoloģiski tiek iznīcināts gan esošais reljefs, gan izrakti un izvesti eolie nogulumi (smilts), tad biotopa atjaunošanās pēc darbības pabeigšanas nav iespējama. Jāatzīmē, ka smilts atradnes “Asni” teritorija AAA “Ādaži” dabas aizsardzības plāna ietvaros tika izvirzīta kā iespējamā AAA “Ādaži” paplašināšanas teritorija, jo tā veido vienotu kāpu un smiltāju biotopu kompleksu ar jau esošo AAA “Ādaži” teritoriju. Pēc paredzētās darbības īstenošanas, smilts atradnes “Asni” teritorija vairs nebūs piemērota izvirzītajai AAA “Ādaži” paplašināšanai.
3. Kaut gan smilts atradne “Asni” atrodas aptuveni 200 m attālumā no AAA “Ādaži”, nav sagaidāma būtiska ietekme uz AAA “Ādaži” teritorijā esošajiem biotopiem, jo paredzētās darbības ietekme ir lokāla tikai paredzētās darbības vietā. Tā neietekmēs AAA “Ādaži” teritorijā esošo biotopu apsaimniekošanu un aizsardzību.
4. Ja paredzētā darbība tiek veikta plānotajā apmērā 41,94 ha platībā, iznīcinot biotopus šajā atzinumā aprēķinātajās platībās, tad viens no vērā ņemamas nelabvēlīgas ietekmes uz aizsargājamiem biotopiem kompensēšanas pasākumiem būtu veikt nepieciešamos apsaimniekošanas pasākumus ārpus smilts atradnes “Asni” esošajos biotopos 2130\* Ar lakstaugiem klātas pelēkās kāpas un 2320 Piejūras zemienes smiltāju līdzenumu sausi virsāji zemes vienībā ar kadastra apzīmējumu 80440060089 30,87 ha. Veicamie apsaimniekošanas pasākumi 30,87 ha – koku un krūmu izciršana, virsāju dedzināšana vai pļaušana pēc koku un krūmu nociršanas virsāju biotopa teritorijā. Darbu veikšanas norise un tehniskās prasības saskaņojamas ar sertificētu sugu un biotopu ekspertu.
5. Kā iespējamās alternatīvas paredzētajai darbībai smilts ieguvei visā smilts atradnes “Asni” platībā, izvirzāmas šādas:
	1. Samazināt smilts ieguvei plānoto platību un ieguvi veikt tikai daļā no teritorijas, pēc iespējas, izslēdzot no aktīvās ieguves zonas, kurās atrodas īpaši aizsargājamie biotopi, tādējādi samazinātos arī iznīcinātās biotopu platības.
	2. Smilts ieguvi teritorijā neveikt, tādējādi biotopi varētu turpināt pastāvēšanu.

**Izmantotā literatūra**:

1. Eiropas Savienības aizsargājamie biotopi Latvijā. Noteikšanas rokasgrāmata. 2.papildināts izdevums (2013) A.Auniņa red., Rīga, Latvijas Dabas fonds, Vides aizsardzības un reģionālās attīstības ministrija, 320 lpp.

2. AAA “Ādaži” dabas aizsardzības plāns 2015.-2025. gadam. <https://www.daba.gov.lv/lv/adazi>

3. Dabas aizsardzības datu pārvaldes sistēma OZOLS, <http://ozols.daba.gov.lv/pub/> .

4. MK 30.09.2010. noteikumi Nr.925 „Sugu un biotopu aizsardzības jomas ekspertu atzinuma saturs un tajā ietvertās prasības”.

5. Vadlīnijas sugu un biotopu aizsardzības jomas sertificētu ekspertu sniegto atzinumu satura kvalitātes uzlabošanai sākotnējā izvērtējuma, ietekmes uz vidi novērtējuma vai ietekmes uz Natura 2000 teritoriju novērtējuma ietvaros. Sigulda, Dabas aizsardzības pārvalde

https://www.daba.gov.lv/upload/File/DOC\_MON/Vadlin\_eksp\_atzinumi.pdf

6. Natura 2000 teritoriju datu bāze <https://natura2000.eea.europa.eu/Natura2000/SDF.aspx?site=LV0600800>

**Pielikumi**:

1. Paredzētās darbības vietas karte dabas datu sistēmas OZOLS uz 1 lp.
2. Biotopa novērtēšanas anketas uz 4 lp.

**Kopējais atzinuma lapu skaits**: (kopā ar pielikumiem) 14 lapas.

**Sertificēta sugu un biotopu aizsardzības jomas eksperte:** Sindra Elksne, sertifikāts Nr.120, izdots 28.07.2014., derīgs līdz 03.08.2022., izsniegts par biotopu grupām: meži un virsāji, zālāji, purvi, jūras piekraste.

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU

SINDRA ELKSNE

Laika zīmoga uzlikšanas laiks:29.07.2022 11:27:13 EEST